ผถห. NEX ไฟเขียว EA ถือหุ้น 40% เปิดทาง “สมโภชน์-อมร-วสุ” นั่งบอร์ด ก้าวขึ้นผู้นำ Bus EV
ผถห. NEX ไฟเขียว EA ถือหุ้น 40% เปิดทาง "สมโภชน์-อมร-วสุ" นั่งบอร์ด ก้าวขึ้นผู้นำ Bus EV เบอร์หนึ่งของไทย
ผถห. NEX ไฟเขียว EA ถือหุ้น 40% เปิดทาง "สมโภชน์-อมร-วสุ" นั่งบอร์ด ก้าวขึ้นผู้นำ Bus EV เบอร์หนึ่งของไทย
13 ก.ค. 2563

นายคณิสสร์ ศรีวชิระประภา ประธานเจ้าหน้าที่บริหาร บริษัท เน็กซ์ พอยท์ จำกัด (มหาชน) หรือ NEX เปิดเผยว่า ที่ประชุมวิสามัญผู้ถือหุ้นของบริษัทฯ เมื่อวันที่ 10   กรกฎาคม 2563 ที่ผ่านมา มีมติอนุมัติการเพิ่มทุนจดทะเบียนของบริษัทจำนวน 1,070,000,000 บาท จากทุนจดทะเบียนเดิม 827,833,514 บาท เป็นทุนจดทะเบียนใหม่ 1,897,833,514 บาท โดยการออกหุ้นสามัญเพิ่มทุนจำนวน 1,070,000,000 หุ้น มูลค่าที่ตราไว้หุ้นละ 1.00 บาท เพื่อเสนอขายให้แก่บุคคลในวงจำกัด (Private Placement) 3 ราย ได้แก่ จัดสรรให้ บริษัท พลังงานบริสุทธิ์ จำกัด (มหาชน) หรือ EA จำนวนไม่เกิน 670,000,000 หุ้น ในราคาเสนอขายหุ้นละ 2.20 บาท คิดเป็นมูลค่าไม่เกิน1,474,000,000 บาท จัดสรรให้นายคณิสสร์ ศรีวชิระประภา จำนวนไม่เกิน 300,000,000 หุ้น ในราคาเสนอขายหุ้นละ 2.20 บาท คิดเป็นมูลค่าไม่เกิน 660,000,000 บาท และจัดสรรให้ นายบุญเอื้อ จิตรถนอม จำนวนไม่เกิน 100,000,000 หุ้น ในราคาเสนอขายหุ้นละ 2.20 บาท คิด เป็นมูลค่าไม่เกิน 220,000,000 บาท
นอกจากนี้ ยังอนุมัติผู้ถือหุ้นขอผ่อนผันการทำคำเสนอซื้อหลักทรัพย์ทั้งหมดของกิจการโดยอาศัยมติที่ประชุมผู้ถือหุ้น (Whitewash) เนื่องจาก EA ได้รับการจัดสรรหุ้นสามัญเพิ่มทุน คิดเป็นร้อยละ 40.01 ของจำนวนหุ้นที่จำหน่ายได้แล้วทั้งหมดภายหลังการเพิ่มทุนจดทะเบียนชำระแล้วของบริษัท ซึ่งเป็นผลให้ EA ข้ามจุดที่ต้องทำคำเสนอซื้อหลักทรัพย์ทั้งหมดของบริษัทที่ร้อยละ 25
ขณะเดียวกัน ยังมีมติอนุมัติแต่งตั้ง 1.นายสมโภชน์ อาหุนัย 2.นายอมร ทรัพย์ทวีกุล และ 3. นายวสุ กลมเกลี้ยง ตัวแทนจากกลุ่ม EA นั่งในตำแหน่งกรรมการบริษัท
“การเพิ่มทุนขาย PP ในครั้งนี้ ทำให้ NEX มีความพร้อมในการขยายธุรกิจ และช่วยเพิ่มศักยภาพในการแข่งขันในอนาคต ซึ่งเราวางเป้าหมายสู่การเป็นผู้นำอุตสาหกรรมรถบัสโดยสารครบวงจร (Transportation) ตั้งแต่การผลิต จนถึงการซ่อมบำรุงรักษา”
ทั้งนี้การได้ EA ผู้นำด้านพลังงานทดแทน และมีโรงงานแบตเตอรี่ไฟฟ้ารถยนต์ เข้ามาถือหุ้นใหญ่ในบริษัทฯ จะช่วยผลักดันให้ธุรกิจเติบโตอย่างแข็งแกร่งในอนาคต เนื่องจาก EA ถือว่ามีความชำนาญด้านเทคโนโลยีและนวัตกรรมต่างๆ ซึ่งมั่นใจว่าจะช่วยให้การก้าวสู่ความเป็นผู้นำ Bus EV เบอร์หนึ่งของเมืองไทยได้ในเวลาไม่นาน เพราะมีฐานเงินทุนที่แข็งแกร่ง และมีเทคโนโลยีที่ทันสมัยพร้อมซัพพอร์ต